送昭文劉少卿移知南海
作者：趙抃
朝代：宋

paragraphs: 世緒傳英德，時才播令名。
錦裀終襲慶，桂籍舊升榮。
仕路登優績，朝閨服俊聲。
風猷著臺閣，操尚冠簪纓。
墳衍方謀學，冰霜未底清。
分憂膺閫寄，頒教洽輿情。
會府資謀計，中闈念篤誠。
漢庭當繼好，戎帳去修盟。
通幣旋君節，飛芻擁使旌。
舟車勤轉漕，倉廩慶豐盈。
廉士祈甄用，貪官愧竄驚。
鳳書來輦轂，熊軾鎮荆衡。
壓境無喧訟，連疇近力耕。
騰謠聞五袴，行樂護千兵。
道路纖塵絕，人家協氣生。
渙恩飛睿詔，華序拜名卿。
更直羣書府，于宣百粵城。
祖筵徒戀戀，仙舸重行行。
預想歌來暮，前期報政成。
上心方簡注，元鼎佇和羹。